ET Euroopa Liidu Teataja L 214/63

KOMISJONI OTSUS,

17. august 2005,

millega ajutiselt tunnustatakse Suurbritannias ja Põhja-Iirimaal, Ühendkuningriigis, lammaste ja kitsede identifitseerimise ja registreerimise süsteemi nõukogu määruse (EÜ) nr 21/2004 artikli 4 lõike 2 punkti d kohaselt

(teatavaks tehtud numbri K(2005) 3122 all)

(Ainult ingliskeelne tekst on autentne)

(2005/617/EÜ)

EUROOPA ÜHENDUSTE KOMISJON,

võttes arvesse Euroopa Ühenduse asutamislepingut,

võttes arvesse 17. detsembri 2003. aasta määrust (EÜ) nr 21/2004, millega kehtestatakse lammaste ja kitsede identifitseerimise ja registreerimise süsteem ja muudetakse määrust (EÜ) nr 1782/2003 ning direktiive 92/102/EMÜ ja 64/432/EMÜ, (1) eriti selle artikli 4 lõike 2 punkti d,

ning arvestades järgmist:

(1) Asjaomane Ühendkuningriigi pädev asutus on esitanud kaks vajaliku dokumentatsiooniga varustatud taotlust vastavalt Suurbritannias ja Põhja-Iirimaal rakendatud lammaste ja kitsede identifitseerimise ja registreerimise süsteemi tunnustamiseks.

(2) Pärast komisjoni veterinaarinspektsiooni kontrollkäiku Ühendkuningriiki tunnistasid komisjoni eksperdid Suurbritannia praeguste ning kavandatavate lammaste ja kitsede identifitseerimise ja registreerimise süsteemide üldist vastavust enamikule nõukogu otsuses (EÜ) nr 21/2004 sätestatud eesmärkidele, kuid siiski tuleb tegeleda mitmete puudustega. Põhja-Iirimaal vastab kavandatav lammaste ja kitsede identifitseerimise ja registreerimise süsteem enamikule nõukogu määruses (EÜ) nr 21/2004 sätestatud eesmärkidele, kuid selle rakendamine nõuab kõikide osapoolte kõrgendatud teadlikkust ning panust.

(3) Ühendkuningriigi pädev asutus on võtnud endale kohustuse tegeleda tõstatatud küsimustega ja eelkõige vajalike meetmete võtmisega, tagades nõukogu määruse (EÜ) nr 21/2004 järgimise kümne nädala jooksul pärast taotletud heakskiidu andmist.

(4) Seepärast tuleks Suurbritannia ja Põhja-Iirimaa lammaste ja kitsede identifitseerimise ja registreerimise süsteemid vaheperioodiks ajutiselt heaks kiita, lubades lammaste teiste identifitseerimisvahendite asendamist kõnealuse süsteemiga, välja arvatud ühendusesisese kaubandusega hõlmatud loomade puhul.

(5) Asjaomane pädev asutus peaks kontrollima lammaste ja kitsede identifitseerimise ja registreerimise süsteemide nõuetekohast rakendamist.

(6) Käesoleva otsusega ettenähtud meetmed on kooskõlas toiduahela ja loomatervishoiu alalise komitee arvamusega,

ON VASTU VÕTNUD KÄESOLEVA OTSUSE:

Artikkel 1

Nõukogu määruse (EÜ) nr 21/2004 artikli 4 lõike 2 punktiga c ettenähtud Suurbritannia ja Põhja-Iiri Ühendkuningriigis rakendatud lammaste ja kitsede identifitseerimise ja registreerimise süsteemid tunnistatakse alates 9. juulist 2005 kuni hiljemalt 30. aprillini 2006 ajutiselt toimivaks.

Artikkel 2

Komisjon kontrollib koostöös Ühendkuningriigi asutustega kohapeal, et Ühendkuningriigis kavandatud meetmeid rakendataks.

Lammaste ja kitsede identifitseerimise ja registreerimise süsteemile artiklis 1 antud ajutine heakskiit vaadatakse kontrollimise tulemusi arvestades läbi 31. jaanuariks 2006.

Artikkel 3

Ilma et see piiraks nõukogu määruse (EÜ) nr 21/2004 artikli 10 lõike 1 punkti a kohaldamist, kontrollib pädev asutus igal aastal kohapeal, et loomapidajad järgiksid lammaste ja kitsede identifitseerimise ja registreerimise nõudeid.

Artikkel 4

Käesolev otsus on adresseeritud Ühendkuningriigile.

Brüssel, 17. august 2005 Komisjoni nimel komisjoni liige Markos KYPRIANOU

(1) ELT L 5, 9.1.2004, lk 8.